Louis McLane

Louis McLane (født 28. mai 1786 i Smyrna i Delaware, død 7. oktober 1857 i Baltimore i Maryland) var en amerikansk advokat og diplomat samt føderalistisk og senere demokratisk politiker, kjent som landets landets 10. finansminister i perioden mellom 8. august 1831 til 29. mai 1833 og som landets 12. utenriksminister i perioden mellom 29. mai 1833 til 30. juni 1834, med begge embeter under president Andrew Jackson.

 Biografi 
McLane sluttet seg til United States Navy i 1798 og tjenestegjorde i ett år på USS Philadelphia før han i 1799 begynte å studere ved Newark College, som senere ble til University of Delaware. Han innledet sin karriere som advokat i Wilmington i 1807, og giftet seg i 1812 med Catherine Mary Milligan. I samme periode var han også frivillig med i den britisk-amerikanske krig hvor han tjenestegjorde i Wilmington Artillery Company. I perioden fra 1817 til 1827 var han medlem av representantenes hus og i perioden mellom 1827 til 1829 var han medlem av USAs senat fra Delaware. McLane innledet sin politiske karriere i føderalistpartiet, men ble senere en del av Det demokratiske partiet.

Da Andrew Jackson ble valgt til USAs president i 1829 ble McLane utnevnt som USAs minister til Storbritannia med kontor i London. Hans arbeidsoppgaver som minister var å gi tilbakemelding på hvordan Jacksons utenrikspolitikk skilte seg ut fra forgjengeren John Quincy Adams' politikk, og åpne handelsforbindelser med Britisk Vestindia. I 1831 ble McLane kalt tilbake til USA og utnevnt til landets neste finansminister, et embete han hadde til 1833 da han ble utnevnt til utenriksminister. McLane omorganiserte utenriksdepartementet til en form som varte i flere tiår frem til Ulysses S. Grants utenriksminister Hamilton Fish reorganiserte departementet.

Etter at McLane forlot Jacksons regjering ble han president i selskapene Morris Canal & Banking Company i New York og Baltimore and Ohio Railroad. McLane tjenestegjorde igjen som USAs minister i London i perioden 1845 til 1846, hvor han deltok i forhandlinger som ledet til Oregonavtalen for å fastslå grensedisputten mellom USA og Storbritannia. Louis McLane døde den 7. oktober 1857 i Baltimore hvor han bodde sine siste år. Hans sønn Robert Milligan McLane ble senere guvernør i Maryland.

 Referanser 

 Litteratur 



 Eksterne lenker 


  USTreas.gov – Louis McLane (1831–1833) – Biografien til McLane hos U.S. Department of the Treasury.
  Millercenter.org – Louis McLane (1831–1833) – Biografien til McLane hos Miller Center of Public Affairs.

Kategori:USAs finansministre
Kategori:USAs utenriksministre
Kategori:Kongressrepresentanter fra Delaware
Kategori:Senatorer fra Delaware
Kategori:Diplomater fra USA
Kategori:Advokater fra USA
Kategori:Personer fra USA av skotsk opphav
Kategori:Personer fra Baltimore
Kategori:Personer fra Kent County i Delaware
Kategori:Personer fra New Castle County i Delaware